text: ষড়যন্ত্রে ব্যর্থ হওয়ায় উন্মাদ বিএনপি: হানিফ – Dainik Prime
  ষড়যন্ত্রে ব্যর্থ হওয়ায় উন্মাদ বিএনপি: হানিফ
  আওয়ামী লীগের যুগ্ম সাধারণ সম্পাদক মাহবুবউল আলম হানিফ বলেছেন, প্রধান বিচারপতির ছুটিতে যাওয়ায় বিএনপির গভীর ষড়যন্ত্র ব্যর্থ হয়েছে। এ কারণে তারা এখন উদ্বিগ্ন হয়ে উন্মাদের মতো আচরণ করছে।
  শুক্রবার সকালে প্রধানমন্ত্রী শেখ হাসিনাকে দেয়া গণসংবর্ধণার প্রস্তুতি দেখতে শাহজালাল আন্তর্জাতিক বিমানবন্দরে পরিদর্শনে এসে তিনি এ কথা বলেন।
  হানিফ বলেন, প্রধান বিচারপতি একজন মানুষ। তিনি অসুস্থ হতেই পারেন। এ নিয়ে বিএনপি বিচলিত কেন?
  তিনি বলেন, শনিবার প্রধানমন্ত্রী শেখ হাসিনাকে দেয়া গণসংবর্ধণা কোনো রাজনৈতিক শোডাউন নয়। রোহিঙ্গা সমস্যা সফলভাবে আন্তর্জাতিক অঙ্গনে তুলে ধরা এবং দেশের সার্বিক উন্নয়েনের রূপকার হিসেবেই এ সংবর্ধনা দেয়া হচ্ছে।
  এসময় তিনি বলেন, এ গণসংবর্ধনা আওয়ামী লীগ সভাপতির প্রতি মানুষের আস্থা ও ভালোবাসার প্রতীক। আশি শতাংশেরও বেশি মানুষের আস্থা এখন প্রধানমন্ত্রীর প্রতি। তাই যে কোন নির্বাচনেই বিজয়ী হওয়ার ক্ষমতা রাখে আওয়ামী লীগ। বিএনপির মতো ষড়যন্ত্রকারীদের পক্ষে জনগণ থাকবে না।
  আওয়ামী লীগের যুগ্ম সাধারণ সম্পাদক বলেন, যানজট রোধে দলীয় নেতাকর্মীদের সকাল সাড়ে আটটার মধ্যে ফুটপাতে অবস্থান নিতে নির্দেশ দেয়া হয়েছে।
  এসময় আরো উপস্থিত ছিলেন, আওয়ামী লীগের যুগ্ম সাধারণ সম্পাদক ডা. দীপু মণি, সাংগঠনিক সম্পাদক আ ফ ম বাহাউদ্দিন নাছিম, একেএম এনামুল হক শামীম, খালিদ মাহমুদ চৌধুরী, উপ-প্রচার সম্পাদক আমিনুল ইসলাম, কার্যনির্বাহী সদস্য এসএম কামাল হোসেন, প্রধানমন্ত্রীর সহকারী একান্ত সচিব সাইফুজ্জামান শিখর, প্রধানমন্ত্রীর ডেপুটি প্রেস সচিব আশরাফুল আলম খোকন প্রমুখ।
  জাতিসংঘের সাধারণ অধিবেশন শেষে শনিবার সকাল নয়টা ২০ মিনিটে প্রধানমন্ত্রী শেখ হাসিনার হযরত শাহজালাল আন্তর্জাতিক বিমানবন্দরে অবতরণ করার কথা রয়েছে। জাতিসংঘে রোহিঙ্গা ইস্যূতে সরকারের জোরালো অবস্থান তুলে ধরায় এবং আন্তর্জাতিক মহলে প্রধানমন্ত্রীর অবস্থান প্রশংসিত হওয়ায় তাকে সংবর্ধনা দিবে আওয়ামী লীগসহ বিশিষ্ট নাগরিকরা। বিমানবন্দর থেকে গণভবন পর্যন্ত সড়কের দু'পাশে দাঁড়িয়ে ফুলেল শুভেচ্ছা জানাবে আওয়ামী লীগ, সহযোগী সংগঠনসহ ১৪ দলীয় জোটের নেতাকর্মীরা। এরই মধ্যে রাজধানীর গুরুত্বপূর্ণ সড়কগুলো সাজানো হয়েছে ব্যানার, ফেস্টুন ও বিলবোর্ডে।